बतौर एक्ट्रेस कोंकणा सेन शर्मा ने बॉलीवुड में अपनी खास और अलग पहचान बनाई, लेकिन कोंकणा करियर की शुरूआत से ही अलग टेस्ट की फिल्में करती आ रही हैं और इसी कारण चर्चा में भी रहती हैं। अगर कोंकणा की बात करें तो करियर की शुरूआत में ही उन्होंने साफ किया था कि जब भी उनके पास अच्छी और दमदार स्क्रिप्ट होगी तभी वह निर्देशन की फील्ड में एंट्री करेंगी। कोंकणा ने अपने पिता मुकुल शर्मा की लिखी एक कहानी पर जब इस फिल्म को बनाना शुरू किया तो उस वक्त शायद यह तय ही नहीं कर पाईं कि वह दर्शकों की किस क्लास के लिए फिल्म बना रही हैं। करीब पौने दो घंटे की इस फिल्म का कोई किरदार फर्राटेदार अंग्रेजी में बात करता है, तो कोई ठेठ हिंदी में बात करता है। ऐसे में फिल्म किसी एक भाषा पर फोकस नहीं करती। वहीं, कोंकणा के निर्देशन में उनकी मां अपर्णा सेन की छाप भी नजर आती है। बंगाल की पृष्ठभूमि पर बनी यह फिल्म दर्शकों की एक बेहद सीमित क्लास के लिए बनाई गई है। फिल्म देखते वक्त कई बार ऐसा लगता है जैसे आप बांग्ला फिल्म देख रहे हैं, यह बात अलग है कि फिल्म अंग्रेजी में बनी है। कहानी: इस फिल्म की कहानी 1979 से शुरू होती है। रांची शहर के पास एक् छोटा सा कस्बानुमा गांव है मैकलुस्कीगंज। घने जंगल के बीचोंबीच मिस्टर एंड मिसेज बख्शी (ओम पुरी और तनुजा) का एक बड़ा-सा बंगलानुमा घर है। बख्शी साहब के इसी घर में उनके कुछ नजदीकी रिश्तेदार हॉलीडे के लिए डेरा जमाते हैं। बेशक ये सभी बख्शी फैमिली का हिस्सा हैं, लेकिन सभी एक दूसरे पर ना जाने क्यों शक करते हैं और एक दूसरे को हमेशा नीचा दिखाने में लगे रहते हैं। फिलहाल बख्शी साहब के यहां बिक्रम, बोनी, मिमी, ब्रायन और तानी हैं। इन सभी की अपनी अलग-अलग टेंशन हैं। इनके साथ शुटू भी इन दिनों ठहरा हुआ है। इस बड़ी-सी फैमिली में शुटू हमेशा अपने को हमेशा अलग-थलग पाता है, यहां शुटू को काम बताने वाले तो सभी हैं लेकिन उसकी सुनने वाला कोई नहीं। बेशक, बख्शी साहब के यहां ठहरे ये सभी लोग इन्जॉय कर रहे है लेकिन इनके जहन में हर वक्त कुछ और ही चल रहा है। ऐक्टिंग: अगर ऐक्टिंग की बात की जाए तो शुटू के किरदार में विक्रांत मेसी ने बेहतरीन ऐक्टिंग की है। रणवीर शौरी ज्यादातर सीन्स में चीखते-चिल्लाते नजर आए हैं, तो काल्कि हमेशा की तरह इस बार भी अपने बोल्ड और सेक्सी अंदाज से बाहर नहीं निकल पाईं। ओम पुरी की अचानक मृत्यु के बाद रिलीज हुई उनकी यह पहली फिल्म है, औ ओम पुरी ने बेहतरीन ऐक्टिंग की है। निर्देशन: कोंकणा सेन शर्मा ने कहानी और किरदारों के साथ पूरी ईमानदारी बरती है। जिस किरदार को जितनी फुटेज मिलनी चाहिए उतनी फुटेज ही उस किरदार को दी गई है। फिल्म शुरू से अंत तक बेहद धीमी गति से चलती है। यह समझ से परे है कि कोंकणा ने फिल्म को किसी एक भाषा पर फोकस न करके तीन भाषाओं का इस्तेमाल क्यों किया है। कोंकणा अगर फिल्म को उत्तर भारत सहित दूसरे हिंदी भाषी राज्यों में हिंदी सबटाइटल्स के साथ रिलीज करतीं तो ज्यादा अच्छा रहता। क्यों देखें: अगर आप लीक से हटकर बनी फिल्मों के शौकीन हैं और कुछ अलग देखना चाहते हैं, तभी इस फिल्म को देखने जाएं। विक्रांत मेसी की बेहतरीन ऐक्टिंग इस फिल्म का प्लस पॉइंट है।